title: Calabacín
text: O calabacín u carabacín ye una hortaliza de regano que ye o fuito d'a calabacera Cucurbita pepo, bien emparentada con Cucurbita maxima que fa las calabazas regulars y as de rabiquet. Como atras cucurbitacias, o calabacín se guarda muito tiempo y tarda a-saber-lo a putrir-se, por lo que ye una verdura bien estimada y no ye rara de trobar en os mercaus quasi tot l'anyo.
  
  Dende o punto d'envista botanico, o calabacín ye una baya de tipo peponide. Se culle de veranos y dica primers d'agüerro.
  
  Variedat de nombres 
  
  En Ribagorza, o carabacín recibe nombres diferents seguntes o puesto. En aragonés baixorribagorzano, arredol de Graus, Fonz, Estada y Estadilla, se le diz carabazón y tamién se conoixe a forma carabaceta. En cambio, en o norte d'a comarca, en patués, le i dicen carbazón, que se pronuncia "carbasón" ya que o seseyo ye una d'as caracteristicas d'aquell dialecto. As dos formas fan acordar-se d'o catalán, que tiene buena cosa d'influencia en a redolada por estar vecino y en o qual se dice «carbassó». Por contra, en Campo recibe o nombre de carbacín que ye quasi o mesmo o nombre que se le da en chistabín y en o norte d'A Fueva y Baixo Penyas en Sobrarbe, an ye crabacín, presentando una metatesi con respecto a l'anterior que cal que sí, l'habría puesto causar a influencia d'a palabra «craba», igual como crapacín predomina en os puestos an que l'animal se dice «crapa».
  Que te trenco'l crapacín! (aragonés belsetán)
  
  Cosa significativa ye lo que pasa entre Sobrarbe y Sarrablo an que la palabra crabacín/crapacín pasa a tomar tamién o significau de «toza», «tozuelo» u tamién de «cranio» u «calavera». W. D. Elcock deciba que ixo yera mediau una vez más por a craba/crapa, animal muit guito conoixiu por tociar de momento y, por tanto, por fer servir a capeza pa atros menisters que as personas. A idea de que a capeza qualque persona (igual que os animals) l'habría d'emplegar pa trucar u tociar con ella, y no pas pa pensar, ye bien enradigada en a cultura y más que más en l'humor popular altoaragonés, talmente más que en atros puestos.
  
  Emplegada asinas trobamos a forma crapacín en Bielsa, en Sercué, en Fanlo, en Yeba y en Cámbol. En Chesera y en Chillué (Sarrablo) Elcock documentó a variant crapacino. En a valle de Broto nos trobamos con as formas carapacín en Buesa y calapacín en Torla. En Bielsa, A. Badia documentó que tamién le deciban calabazón.
  
  Entre as comarcas d'Alto Galligo y Chacetania as formas ya se tornan sonorizaderas, como crabacín, carabacín, calabacín y calabacino. En Fuencalderas (Cinco Villas) se documenta calabazón.
  
  D'alcuerdo con Elcock, a forma que coincide con a castellana estaría pues a más comun, afuera d'una zona concreta en o Pirineu central aragonés, an que lo parellano fonetico con «capeza» y con «crapa» habría feito más fácil a conservación d'as formas aragonesas diferenciables.
  
  Se veiga tamién 
  
   Pepino.
   Pimiento.
   Alberchena.
   Melón.
   Melón d'augua.
   Calabaza de rabiquet.
  
  Referencias 
  
  Hortalicias
  Fitonimia